Pictures from Italy

Pictures from Italy (Inprescioîn d'Itàlia) o l'è 'n diâio de viâgio de Charles Dickens, scrîto into 1846. Segóndo quànte o l'è stæto dîto da-a scritrîxe Kate Flint o lìbbro o prezenta l'Itàlia in mòddo d'aregordâ o caràtere de l'outô, descrîta "cómme o spetàcolo caòtico de 'na lantèrna màgica, incantòu ségge da-e inmàgine ch'o òfre e da lê mæximo cómme spetatô".

 Contèsto 
Into 1844, Dickens o prendiâ 'na pösa da-a scrîtûa de romànzi e pe squæxi 'n ànno o viâgiâ pe-a Frànsa e pe l'Itàlia co-a sò famìggia. Dòppo avéi vixitòu Parìggi, Lìon e Avignón, o scritô o l'ariviâ a Zêna, dónde o s'afermiâ pe quàrche ténpo. A quésto perîodo o l'è dedicòu tùtto 'n capìtolo do lìbbro (o quàrto, Genoa and Its Neighbourhood - Zêna e contórni), descrivéndo o sò sogiórno prìmma a Arbâ e pöi inta Vìlla de Peschêe.

Partîo da-a çitæ lìgure, Dickens o vixitiâ dónca A Spézza, Rómma, Nàpoli (co-o Vezùvio che a l'época o l'êa in grànde ativitæ), Firénse, Bològna e Venéçia.

Co-e sò inprescioîn in sciô viâgio contegnûe inte 'sto lìbbro chi, Dickens o rénde 'n quàddro da penîzoa caraterizòu da fòrti contràsti, particolarménte ciæi inte çitæ tra-e grandiôze costruçioîn e a dezolaçión urbâna, co-a vìtta de tùtti i giórni ch'a avegnîva a l'ónbra di antîghi monuménti. A colpî in mòddo particolâ l'inmaginaçión de l'outô a l'è però stæta a vìtta de stràdda da génte do pòsto, con particolâ atençión sorviatùtto a-i costùmmi, a-o popolìn, a-i zêughi e a-e fèste, cómme di spetàcoli tiatrâli ò o grànde carlevâ de Rómma.

Da-o lìbbro o se pêu dónca acapî cómme o scritô o foîse persónn-a matinê e gràn caminadô, dotâ de 'n'energîa e 'na coîxitæ sénsa fìn.

 Capìtoli 
O lìbbro Pictures from Italy o l'è sudivîzo tra quésti ùnze capìtoli, ciù o pròlogo:

 The Reader's Passport
 I. Going Through France
 II. Lyons, The Rhone, and the Goblin of Avignon
 III. Avignon to Genoa
 IV. Genoa and Its Neighbourhood - tradûto in zenéize co-o tìtolo Zêna e contórni da-o Rìcco Carlìn into 2021
 V. To Parma, Modena, and Bologna
 VI. Through Bologna and Ferrara
 VII. An Italian Dream
 VIII. By Verona, Mantua, and Milan, Across the Pass of the Simplon into Switzerland
 IX. To Rome by Pisa and Siena
 X. Rome
 XI. A Rapid Diorama

 Nòtte 

 Âtri progètti 

 Colegaménti estèrni 



Categorîa:Letiatûa